钦定古今图书集成/明伦汇编/闺媛典/第052卷 > 郑氏女
## 钦定古今图书集成/明伦汇编/闺媛典/第052卷 > 郑氏女

按《常山县志》：“郑氏女，名纯英，象湖璜之女也。许聘石
桥汪璇，璇往临安，溺死桐江，时成化甲辰四月也。先
期女梦一少年以衣求缀，女怒，厉声叱之使退。既觉，
怀狐疑不自释。比梳洗间，有蛙跳入寝所，家人怪之，
具纸钱送诸水。旋复立于妆台，又禳之如初。女益疑，
兼以梦告诸姑姊，恍惚如有失。越五日讣至，悲痛哽”
咽，谢妆服，废饮食，若无意于人世。父母使婢探之，但
云：“死好。”父母譬之曰：“汝未归汪，情若路人，何关休戚
而言死？”女复私谓婢曰：“父母之言，不其悖哉！自纳彩
问名，所天已定，何必成礼而后亲？今乃以路人目之，
此所以重吾悲而不容已也。”父母知其意，防守甚严，
屡自尽，不得。夜乃佯狂，大呼鬼神，群婢惊避，遂缢而
死。璇柩归，舟经其门，回旋不肯进。璜率其弟侄出吊，
告以女死之故，舟始行。